b'\n_START_ARTICLE_\nLa princesa de Cl\xc3\xa8veris\n_START_SECTION_\nContext literari\n_START_PARAGRAPH_\nEn la literatura francesa, el preciosisme es caracteritza per un llenguatge acurat, que alguns poden trobar rebuscat. Els sentiments s\'expressen amb delicadesa. Les dones reivindiquen m\xc3\xa9s llibertat en l\'amor alhora que el respecte a les regles socials i els formulismes. \xc3\x89s un estil que es desenvolupa als salons de l\'alta aristocr\xc3\xa0cia com a reacci\xc3\xb3 al que els sembla manca de finor._NEWLINE_D\'altra banda, el classicisme en literatura francesa es basa en l\'equilibri, l\'harmonia i sobretot la ra\xc3\xb3. Si en les belles arts el classicisme cerca la bellesa per mitj\xc3\xa0 de proporcions i regles que les defineixen, en la llengua francesa se cerca tamb\xc3\xa9 crear unes regles per a aplicar, per a les quals es pren com a refer\xc3\xa8ncia la llengua parlada en la cort reial. A m\xc3\xa9s d\'altres g\xc3\xa8neres literaris, destaca la publicaci\xc3\xb3 de diccionaris, com per exemple el de l\'Ac\xc3\xa1d\xc3\xa9mie, el 1694, i gram\xc3\xa0tiques, com Remarques sur la langue fran\xc3\xa7aise de Vaugelas, el 1647.\n_START_SECTION_\nArgument\n_START_PARAGRAPH_\nLa novel\xc2\xb7la est\xc3\xa0 situada m\xc3\xa9s d\'un segle abans de l\'\xc3\xa8poca en qu\xc3\xa8 va ser escrita, als anys 1558 i 1559, a la cort reial del rei franc\xc3\xa8s (i duc de Bretanya) Enric II. Aquesta cort es mostra en la novel\xc2\xb7la com una versi\xc3\xb3 m\xc3\xa9s refinada i distingida de la cort reial contempor\xc3\xa0nia a l\'autora, \xc3\xa9s a dir, la del d\xc3\xa8spota Llu\xc3\xads XIV._NEWLINE_A aquesta cort arriba la protagonista, la donzella senyoreta de Chartres, portada per la seva mare amb el fi de buscar-li un marit amb bona posici\xc3\xb3 social i econ\xc3\xb2mica. La noia es casa amb el pretendent que troba que li conv\xc3\xa9 m\xc3\xa9s, el pr\xc3\xadncep de Cl\xc3\xa8veris, i aix\xc3\xad esdev\xc3\xa9 la princesa de Cl\xc3\xa8veris. Un cop casada, coneix el duc de Nemours, del qual s\'enamora plat\xc3\xb2nicament. Ell li correspon, per\xc3\xb2 la princesa no troba b\xc3\xa9 enganyar carnalment el seu marit tenint relacions sexuals amb el duc. El pr\xc3\xadncep acaba notant que la princesa est\xc3\xa0 enamorada del duc i, quan ell li pregunta, ella li confessa que s\'estimen per\xc3\xb2 que no tenen sexe. El pr\xc3\xadncep no es creu que es tracti d\'amor plat\xc3\xb2nic i aix\xc3\xb2 el fa caure malalt de gelosia i mor, per\xc3\xb2 abans de morir demana a la princesa que no es casi mai amb el duc. La jove princesa es tanca en un convent i, amb el temps, el duc acaba oblidant-la.\n_START_SECTION_\nS\xc3\xadmbol pol\xc3\xadtic al segle XXI\n_START_PARAGRAPH_\nL\'any 2009, Nicolas Sarkozy, president de Fran\xc3\xa7a, parlant d\'una propera reforma del sistema educatiu estatal, va fer unes declaracions en qu\xc3\xa8 en ridiculitzava l\'actual, posant com a exemple aquesta novel\xc2\xb7la. Per a ell, el fet que els estudiants de batxillerat l\'estudiessin era una p\xc3\xa8rdua de temps, ja que "no els serveix per a res", i segon ell era millor dedicar aquestes hores lectives de preparaci\xc3\xb3 a temes que siguin m\xc3\xa9s \xc3\xbatils per al m\xc3\xb3n industrial, financer i empresarial. Ja n\'havia fet altres comentaris semblants el 2006, 2007 i 2008. Aix\xc3\xb2 va ser interpretar pel m\xc3\xb3n educatiu com que ni en la universitat ni per a la selectivitat s\'ha d\'ensenyar a les persones a analitzar el que llegeixen, a crear o a tenir un raonament propi; que per a ell la literatura "antiga" i en general les humanitats s\xc3\xb3n una "p\xc3\xa8rdua de temps" i que les persones s\'han de formar com a computadores nom\xc3\xa9s per a optimar nombres, sense voler demanar-se el que hi pugui haver-ne m\xc3\xa9s enll\xc3\xa0. Altres sectors de la societat tamb\xc3\xa9 es van preocupar que aquest fos el model de perfil desitjat per a futurs alts funcionaris i l\'elit que representa que formen les anomenades "Grands \xc3\x89coles" (universitats franceses a les quals s\'entra per selectivitat, altres universitats tenen nombre il\xc2\xb7limitat de places i hi entra qui vulgui)._NEWLINE_En aquest context, va n\xc3\xa9ixer una reacci\xc3\xb3, sobretot en instituts i algunes universitats, consistent a llegir aquest llibre com a queixa contra la reforma educativa i, de vegades, fins i tot antisarkozista en general. Se\'n van fer lectures p\xc3\xbabliques, es van enviar exemplars de la novel\xc2\xb7la a la casa presidencial i les vendes del llibre van augmentar sensiblement, amb el doble de vendes respecte a l\'any anterior.'